A Bizottság határozata
(1999. október 29.)
az Eurofarm rendszer táblázatos adatbázisában (BDT) tárolandó statisztikai táblázatokra vonatkozó közösségi program rögzítéséről
(az értesítés a C(1999) 3455. számú dokumentummal történt)
(1999/799/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 98/377/EK bizottsági határozattal [1] módosított, a mezőgazdasági üzemek szerkezetére vonatkozó, 1988. és 1997. évek közötti közösségi felmérések szervezéséről szóló, 1988. február 29-i 571/88/EGK tanácsi rendeletre [2] és különösen annak II. melléklete 2. pontjának második francia bekezdésére,
mivel,
(1) A Bizottság a 97/341/EK határozatával [3] megállapította az Eurofarm rendszer táblázatos adatbázisának (BDT) táblázatos közösségi programját; mivel a Bizottság 98/377/EK határozata jelentős változásokat állapított meg a felmérendő jellemzők jegyzékében az 1999/2000-ben elvégzendő átfogó közösségi szerkezetfelmérések illetően; mivel ezért a táblázatos adatbázis (BDT) céljaira a táblázatok új közösségi programját kell megállapítani.
(2) A táblázatos programnak meg kell felelnie az 571/88/EGK rendelet II. melléklete 13. pontjának, amely leszögezi, hogy a BDT-ben szereplő táblázatok nem tehetik lehetővé a mezőgazdasági üzemek közvetlen vagy közvetett azonosítását.
(3) A táblázatos programban figyelembe kell venni a felhasználóknak az információs igényeknek jobban megfelelő adatok iránti egyre növekvő igényeit.
(4) A különféle összesítő szintek táblázatait úgy kell kialakítani, hogy tekintettel legyenek a felmérések eredményeinek statisztikai megbízhatóságára.
(5) A közös agrárpolitika reformjának keretében többéves összehasonlítható adatsorokra van szükség, hogy követni lehessen a mezőgazdaságiüzem-szerkezet fejlődését; az ilyen adatoknak könnyen és gyorsan hozzáférhetőnek kell lenniük a felhasználó számára. Éppen ezért az 1988-1997 között elvégzett, a mezőgazdasági üzemek szerkezetét vizsgáló közösségi felmérések eredményeit az új táblázatos adatbázis formátumában is hozzáférhetővé kell tenni.
(6) Az e határozatban előírt intézkedések összhangban vannak az Agrárstatisztikai Állandó Bizottság véleményével,
ELFOGADTA EZT A HATÁROZATOT:
1. cikk
(1) A mezőgazdasági üzemek szerkezetével foglalkozó, 1999/2000. évi átfogó felmérések esetében az 571/88/EGK rendelet II. mellékletének rendelkezései szerinti, az Eurofarm rendszer táblázatos adatbázisában (BDT) tárolandó táblázatokra vonatkozó közösségi programot e határozat melléklete állapítja meg.
(2) A többéves összehasonlítható adatsorok biztosítása érdekében a fentiekben említett új táblázatos programot szintén alkalmazni kell az 1989/1990-ben, 1993-ban, 1995-ben, valamint az 1997-ben az üzemszerkezetre vonatkozó közösségi felmérések keretében összegyűjtött adatokra. Ezek a korábbi felmérésekből származó, kiegészítő adattáblázatok szerves részét képezik az új BDT táblázatos programnak, és szerepelni fognak az Eurofarm rendszer BDT táblázatos adatbázisában is.
2. cikk
(1) A táblázatos adatbázisban (BDT) tárolt statisztikai információ addig nem válik hozzáférhetővé a felhasználók számára, ameddig az Európai Közösségek Statisztikai Hivatala, a tagállamokkal együttműködve, meg nem állapítja, hogy az megfelel a tagállamok által közösen meghatározandó, a statisztikai adatok titkosságára és megbízhatóságára vonatkozó kritériumoknak és szabályoknak.
(2) Az 1. cikkben említett táblázatokat és az 571/88/EGK rendelet II. melléklete 15. pontjában meghatározott ad hoc táblázatokat induláskor a táblázatos adatbázis egy különleges mezőjében kell tárolni, amelyhez csak az Európai Közösségek Statisztikai Hivatala és-a saját országaikra vonatkozó táblázatok tekintetében-a tagállamok statisztikai szolgálatai rendelkeznek hozzáféréssel.
(3) Az általános érdeklődésre számot tartó ad hoc táblázatok szintén felvehetők a táblázatos adatbázisba (BDT), amennyiben a tagállamok illetékes szolgálatai biztosították azok titkosságát és statisztikai megbízhatóságát.
3. cikk
Ennek a határozatnak a tagállamok a címzettjei.
Kelt Brüsszelben, 1999. október 29-én.